Rowers stamp bebloede man op sy vrouJack en Babsie Smit. Foto: Verskaf Babsie Smit (78) moes haar seun Riaan Venter vroeg Vrydagaand paniekbevange ontbied nadat twee mans haar en haar man in hul huis in Welkom, Vrystaat met ŉ panga en messe aangeval het. “My kind kom huis toe, ons is aangeval en ek dink jou pa is dood,” het Smit aan haar seun gesê. Venter het dadelik sy winkel gesluit, en na sy ouers se huis gejaag terwyl hy ŉ vriend in die polisie gebel het. Toe hy saam met die polisie daar aankom, het hy sy bebloede ma geskok in die eetkamer aangetref. Sy pa Jack (ook 78 jaar oud) het in ŉ plas bloed voor die televisie gelê. Hy was reeds dood. Sy gesig was erg vermink, en hy het verskeie sny- en steekwonde opgedoen. Venter het Maandag aan Maroela Media vertel sy pa was besig met tuinwerk toe twee mans, wat klapmusse gedra het, hom buite die huis oorval en aangerand het. Jack is in die huis in gedwing, waar Babsie televisie gekyk het. Jack was toe reeds vol bloed nadat hy met ŉ stomp voorwerp geslaan en met ŉ panga op sy rug gekap is. Die mans het Jack gestamp dat hy op Babsie val en toe geld van die egpaar geëis. Die mans het Babsie na die hoofslaapkamer gesleep en Jack vir dood agtergelaat. In die slaapkamer het hulle haar erg aangerand en met ŉ skerp voorwerp in albei haar skouers gesteek. Hulle het ŉ koffer met R2 000 gebuit, waarna hulle haar in ŉ kas toegemaak het. Hulle het in ŉ motor wat voor die egpaar se huis gewag het, van die toneel gevlug. “Die hele aanval het seker sowat sewe minute lank geduur,” het Venter gesê. Jack is op die toneel dood verklaar, terwyl Babsie na die Mediclinic Welkom geneem is vir verdere behandeling. “My ma se lewe is buite gevaar, maar sy het nog baie pyn. Sy is baie hartseer oor my pa se dood en nog deurmekaar. Sy gaan vandag begin berading ontvang,” het hy bygevoeg. Die egpaar was bykans 25 jaar getroud en woon al jare lank in Welkom. Jack laat sy vrou, seun, en dogter Anthea Visser agter. Sy begrafnisreëlings is nog nie bekend nie. Kapt. Stephen Thakeng, polisiewoordvoerder, het gesê die polisie ondersoek ’n saak van moord, poging tot moord en huisbraak. Niemand is nog in verband met die voorval in hegtenis geneem nie. “Mense met inligting wat die polisie met hul ondersoek kan bystaan, word versoek om ao. Piet Sehloho by 082 255 9682 te skakel,” het Thakeng gesê.